
MINISERIE:

Kjærlighet på auksjon


Kjærlighet på auksjon

Velkommen inn i den amerikanske elitens verden! I Kjærlighet på auksjon blir vi kjent med tre brødre som driver et eksklusivt auksjonshus. Dette er andre bok i miniserien.

 


Kjære leser!

Murphy International, det verdensberømte auksjonshuset, er eid av de tre brødrene Murphy: Carrick, Ronan og Finn. I den første boken i miniserien ble du kjent med Carrick, den eldste broren.

Dette er historien til Ronan. Hans elskede kone døde da hun fødte Aron, den andre av de to sønnene, tre år tidligere. Han sørget dypt, og i tankene er han fremdeles gift.

Joa Jones har kommet hjem etter noen år som au pair på New Zealand. Hun vil ha en ny start. Selv om au pair-jobben gir henne en smak av å være del av en familie, er det ikke nok.

Ronan trenger desperat en ny barnepike, men ingen av dem synes at det er noen god idé at det blir Joa. Hun er livredd for å falle for enda en familie som med tiden vil gå videre uten henne, og Ronan er redd for at han ikke vil klare å motstå henne, siden hun er den første han er blitt tiltrukket av siden kona døde.

Det var morsomt å få disse to stabukkene til å innse at det de trenger er rett foran nesen på dem.

Kos deg med boken!

Joss

Joa Jones dukket under markisen foran den imponerende inngangen til Murphy International, takknemlig for å slippe unna sluddet. Hun pustet i hendene og tenkte at hun ikke var godt nok kledd for Boston i slutten av januar.

Det hadde vært sommer da hun forlot Auckland for to dager siden. Hun hadde forlatt det hun visste ville bli hennes siste au pair-kontrakt. På New Zealand hadde hun vært en integrert del av Wilson-familien, velkommen og elsket. De hadde foreslått at hun skulle flytte med dem til London, men det var ikke et alternativ; barna deres var eldre nå og trengte ikke lenger barnepike.

Dessverre visste Joa at hun måtte komme seg videre. Hun kunne lett ha funnet seg en ny jobb på New Zealand, men de siste månedene hadde hun ikke klart å ignorere følelsen av at hun var i feil land, og i feil jobb.

Å dra tilbake til Boston var et skremmende, men nødvendig alternativ. Det eneste alternativet.

Joa presset knyttneven mot brystbenet og forsøkte å døyve panikken.

Etter Iz’ død hadde hun gjort en masse selvransakelse og var nå selvbevisst nok til å vite at hun ved å bli au pair hadde forsøkt å finne den familien hun aldri hadde hatt da hun vokste opp i fosterhjem. Hun var tjueni år gammel, og hvis hun ville ha en familie, måtte hun skape sin egen. Og hun var ferdig med å snike seg inn i andre menneskers liv bare for å måtte ta farvel når familiene flyttet videre.

Å vende tilbake til Boston var en ny start, en nullstilling.

Hun ville ta seg tid til å være sammen med Keely, og med Keelys hjelp kunne Joa finne ut hva som skulle skje videre.

Joa blåste i hendene igjen og så opp og ned gaten, men så ikke Keely. Da hun landet på Logan International, hadde Joa fått en tekstmelding der hun ble bedt om å komme direkte til Murphy International, det verdenskjente auksjonshuset i Boston sentrum. Hun og Keely skulle møte direktøren for å diskutere auksjonen av Joas fostermors (og Keelys grandtantes) kunstsamling. Samlingen var en av de beste i verden, og da Isabel Mounton-Matthew døde for et drøyt år siden, arvet Joa og Keely kunsten hennes, sammen med et historisk hus i Bostons velstående Back Bay-kvarter, en aksjeportefølje og diverse fyldige bankkonti.

Joa, et barn av Bostons fosterhjemssystem og en rømling i tenårene, var nå en arving. Det var en tankevekker.

Keely, som Isabel hadde adoptert etter at foreldrene døde da hun var liten, kunne ha møtt Carrick Murphy på egen hånd; hun kjente Murphy-brødrene fra langt tilbake, og Joa hadde gitt henne fullmakt til å handle på hennes vegne en uke etter at Iz døde. Hun stolte fullt og helt på Keeley.

Men Boston var stedet Joa trengte å være, stedet der hun – forhåpentligvis – ville finne ut av fremtiden sin.

En taxi svingte inn til fortauskanten, og Keely spratt ut og kastet seg om halsen på Joa. Keely lot kyssene regne over ansiktet hennes. «Det er så fantastisk å se deg, Ju. FaceTime er bare ikke det samme.»

«Det er godt å se deg også, Keels», smilte Joa.

Impulsivt og ukarakteristisk strakte Joa seg etter Keely igjen og trakk henne inn i en ny klem. Hun var familie; den eneste hun hadde.

Keely, som alltid var glad for å klemme, vugget henne fra side til side før hun trakk seg tilbake og la hendene på Joas kinn. «Du er iskald. Kom, så går vi inn. Hva har du på deg?»

Joa så ned på den tynne kåpen, jeansen og de nå våte joggeskoene sine. «Ikke nok, tydeligvis.» Hun fulgte etter Keely inn i en imponerende gang dominert av en bred marmortrapp.

Til høyre for trappen satt en kvinne bak et skrivebord og ventet på at de skulle nærme seg. Keely tok av seg kåpen og la den over armen. En sikkerhetsvakt sto ved døren, to andre ved begge inngangene til visningsrommene. På veggene hang det malerier, og to krystallvaser med praktfulle blomsteroppsatser sto på sokler på hver side av den imponerende trappen.

Joa var ikke i tvil om at hun hadde trådt inn i en annen verden. Til tross for den nye arven var dette Isabels verden, Keelys verden, ikke hennes. Intellektuelt visste hun at hun nå var en utrolig velstående kvinne, men følelsesmessig var hun fortsatt den fjorten år gamle rømlingen, redd og kynisk, alltid på jakt etter pisken bak gulroten. En stor del av henne ventet fortsatt på at noen, hvem som helst, skulle fortelle henne at Isabels testamentariske gave var en feil, at en jente fra den gale siden av byen ikke hadde lov til å arve halvparten av en av de største formuene i landet.

Joa kjente Keelys hånd på ryggen. «Det er så godt å ha deg tilbake. Hvor lenge skal du bli?»

«Jeg er ikke sikker.» Joa flyttet ryggsekken over på den andre skulderen og trakk på skuldrene. «Kontrakten min i Auckland er avsluttet. Jeg tror jeg trenger å skifte retning, finne en ny jobb. Så jeg blir her til jeg har funnet ut av det. Er det i orden?»

Keely lot som om hun tenkte. «Jeg er ikke sikker på om vi har plass til deg på vertshuset. Det er bare et hus fra århundreskiftet med femten soverom og altfor mange salonger, biblioteker, en ballsal, to spisesaler, et mediarom og tjenestefolkets bolig. Jeg er ikke helt sikker på hvor vi skal finne plass til deg», spøkte Keely. Hun så på ryggsekken sin og rynket pannen. «Hvor er bagasjen din?»

Joa trakk på smilebåndet. «Flyselskapet mistet den. Jeg tror den er i Kuala Lumpur. Jeg har fått beskjed om at den vil være her i overmorgen.»

Telefonen til Keely ringte, og hun gravde i vesken for å ta den frem. Hun sveipet over skjermen, og Joa så det utydelige omrisset av et vakkert ansikt, og et glimt av hvite tenner da mannen smilte.

«Hei, hvor er du?»

Joa begynte å gå bort, men Keely stoppet henne. Hvem var denne mannen med den fantastiske, brummende, nydelige stemmen? Keelys nye kjæreste? Hun kikket på skjermen mens hun sørget for å holde seg utenfor kameraets synsvidde.

Han så ut som en fallen engel, en som kunne vært pen, men ikke var det, og som så bedre ut av den grunn. Han var så maskulin, og Joa visste bare at kroppen hans ville matche ansiktet hans. Sommerfuglene i magen hennes slo med vingene i begeistring. Og takknemlighet.

Når hadde hun sist hatt en så sterk, seksuell reaksjon på en mann? I fjor? For to år siden?

Aldri er kanskje nærmere sannheten.

«Jeg har nettopp kommet til Murphy’s», svarte Keely. «Vi er sent ute, men jeg har gitt Carrick beskjed.» Keely ga et avtalekort til resepsjonisten og ba Joa følge henne opp trappen. «Blir du med på møtet?» spurte hun den heite fyren på skjermen.

«Nei, jeg har for mye å gjøre.»

Keely stoppet halvveis opp trappen, og Joa, som sto et trinn høyere, snudde seg for å se ned på henne. En rynke trakk Keelys fine bryn sammen, og bekymringen blinket i øynene hennes. Mannen i telefonen var en Keely brydde seg om.

«Hva er i veien?» spurte Keely.

«Anna er borte.»

Joa, som visste at de ikke ville bevege seg før Keely var ferdig med samtalen, la armene på rekkverket og kikket ned i et av visningsrommene. Murphys ansatte, kledd i røde golfskjorter og chinos, løftet forsiktig et stort maleri ned fra veggen.

Keely hørtes forferdet ut. «Pokker, det er den sjette du har mistet siden Lizbeth gikk av med pensjon.»

Sjette hva?

«Fortell meg noe jeg ikke vet. Hun dro på shopping.»

«Hva kjøpte hun?»

«Undertøy, designer. Kosmetikk, designer. En designersofa. Diverse eksklusive parfymer, sko, vesker, klær. Jeg har egenhendig sørget for at flere av butikkene i Boston har holdt det gående i det siste.»

«Jeg hadde ikke forventet at hun skulle gjøre det.» Keely la hånden på hoften. «Du har virkelig uflaks når det gjelder barnepiker, Ro.»

Joas interesse ble pirret av ordet barnepike. Det var tross alt yrket hennes. Samtalen begynte å gi litt mer mening.

Og Keely kalte ham Ro …

Ronan Murphy.

Keely hadde ofte nevnt ham i sine hyppige og lange e-poster. Han var direktør for salg og markedsføring på verdensbasis og Murphy Internationals sjefsauksjonarius. Keely hadde kjent Murphy-familien siden de var barn, og hun hadde vært en studievenninne av kona til Ronan.

«Thandis foreldre er på ferie, så de kan ikke hjelpe meg med guttene, og jeg har en helvetes dag i dag.»

«Jeg kan hente dem på skolen og gi dem middag», tilbød Keely, like sjenerøs som alltid. «De så ut til å kose seg i forrige uke.»

«Kommer ikke søsteren din i dag?» spurte Ronan.

«Hun er her.» Keely begynte å snu kameraet mot henne, og Joa trakk seg unna og skar en grimase. Var Keely gal? Joa så ut som en druknet katt. Keely himlet med øynene, men snudde heldigvis ikke kameraet. «Joa har ikke noe imot det, hun elsker barn.»

Hun elsket barn, men den første kvelden tilbake i Boston ville hun prate med Keely, drikke vin, ta igjen det forsømte.

«Hva skulle jeg gjort uten deg.» Joa hørte takknemligheten i stemmen hans. «Jeg skal si fra til skolen. Nå må jeg begynne å ringe rundt for å finne en ny barnepike.»

Boston hadde noen gode byråer, og han kom til å finne noen på et blunk. Joa visste dette fordi hun hadde undersøkt disse byråene på New Zealand, før hun bestemte seg for at Wilsons skulle bli hennes siste au pair-jobb.

Keely la hodet på skakke, og de lyseblå øynene hennes møtte Joas. «Før du ansetter noen nye, snakk med meg først. Jeg har en idé.»

«Aldri i livet», mumlet Joa.

«Hvis du tilbyr deg å passe guttene på heltid, er svaret mitt ja.»

Keely lo av Ronans håpefulle uttalelse. «Jeg er glad i deg og barna dine, men ikke så mye og ikke på den måten.»

Så Keely og Ronan hadde ikke et romantisk eller seksuelt forhold. Og hvorfor gjorde det Joa glad? Hun var tydeligvis mer sliten enn hun trodde.

Keely fortsatte: «Men jeg har kanskje en løsning for deg. La meg snakke med noen, så ringer jeg deg tilbake.»

Nei, hun var utslitt og innbilte seg ting. Keely kunne umulig ha leid henne ut på hennes første dag hjemme. Ikke engang Keely var så dristig.

Joa var ferdig med au-pair-livet, hun ville ikke slippe seg selv inn i en annen familie fordi hun ikke kunne stole på at hun ikke ville falle tilbake til den dårlige vanen med å late som om alt var ekte.

Etter at Keely hadde tatt farvel med Ronan, ga Joa Keely et stygt blikk. Hun var ikke interessert i å bli Ronan Murphys barnepike, eller noen annens barnepike. Ikke i dag, i morgen eller i fremtiden.

«Ikke tenk på det engang!»

«Hva?» spurte Keely og spilte uskyldig.

«Jeg vil ikke være barnepike igjen, Keels.»

Hun var ferdig med au-pair-livet, med å late som om hun var en del av en familie bare for å innse at etter et år, noen ganger to, ville familiene hennes dra videre … uten henne.

Dessuten jobbet hun ikke for enslige fedre lenger. Hun hadde lært sin lekse med Liam, og deretter med Johan. Joa visste at enslige fedre var hennes kryptonitt, for hun hadde lett for å tro at hun var den kona de trengte, den moren barna deres lengtet etter.

Liam hadde møtt og giftet seg med en fra kontoret sitt, en som elsket barna sine og var glad for å være mor for dem på heltid. Uken før bryllupet hadde Joa fått marsjordre. Og Johan, vel, han var homofil og hadde ønsket seg en annen mann …

Hvis Joa ville ha en familie, måtte hun skaffe sin egen og ikke tilegne seg noen andres.

De begynte å gå opp trappen, og Keelys høye hæler klirret mot marmoren. Joa kunne bare håpe at hun ikke prøvde å finne en måte å få henne til å gjøre som hun ville … Keely var en naturkraft. Ikke en mild bris eller et mildt sommerregn, men en kategori 5-orkan eller et asteroidenedslag.

Kanskje Keely ville bli distrahert hvis hun skiftet tema. Det var verdt et forsøk.

«Jeg vet at Murphy’s skal auksjonere bort Iz’ kunstsamling for oss, men jeg forstår ikke grunnen til dette møtet. De har varelageret, auksjonerer det bort og gir stiftelsen en sjekk. Jeg trodde det var en enkel prosess.»

«Ikke akkurat», sa Keely og viste Joa vei bortover gangen. «Murphy’s må sjekke provenienser for å forsikre seg om at alle gjenstandene er ekte. De fleste av Isabels verk er godt dokumentert, men Finn, den yngre Murphy-broren, fant tre malerier i Mounton House som vi mistenker kan være forsvunne Homers.»

Ok, jøss. Dette var nytt. «Som i Winslow Homer?»

« Mmm. Finn Murphy tok en titt på dem og sa at vi måtte finne ut hvor de kom fra, noe som er en plage. Møtet er med Carrick Murphy og Sadie Slade, en kunstdetektiv. Er ikke det en morsom karriere? ʻHei, jeg er kunstdetektiv.’»

Keely fortsatte å snakke. «Jeg har undersøkt litt om Sadie, og hun er supersmart og, urettferdig nok, like vakker som hun er intelligent. Hun er veldig Carricks type. Sadie må fortelle oss at alle tre maleriene er av Homer. For det første fordi de kan skaffe mye penger til stiftelsen, men også fordi jeg ikke vil innrømme nederlag. Det er ydmykende.»

Joa visste at hun var utslitt, men hun mistet hele tiden tråden i samtalen. «Hvorfor?»

Keely surmulte. «Fordi drittsekken Seymour ga meg en tjue minutter lang forelesning om å styre forventningene mine. Jeg kan ikke fordra ham.»

Seymour? Seymour … Ja, advokaten som håndterte Isabels dødsbo. Joa hadde møtt ham i begravelsen, og deretter ved opplesningen av testamentet. Hun hadde ikke fulgt særlig godt med, og husket ikke så mye fra noe av det.

«Er ikke det en god egenskap hos en advokat?» spurte Joa forvirret.

«Jeg antar det», innrømmet Keely, «men han bare irriterer meg til de grader.»

«Hva har han gjort mot deg?»

«Han har et snobbete navn, og det kler ham. Han er to meter høy, har blå øyne, mørkeblondt hår og et langt arr på kjeven. Vennene hans kaller ham Dare, et like dumt navn.»

Som advokaten deres burde ikke utseendet og kallenavnet hans spille noen rolle. Keely hadde tydeligvis brukt mye tid på å se på ansiktet til noen som irriterte henne. Interessant.

Keeley stoppet ved en dør med et diskré skilt som opplyste at det var konferanserommet – gudskjelov! – og Joa ba om at noen bak den dyre døren ville by henne på kaffe. Og mye av den.

Hun var her for å delta på møtet, men så ville hun trekke seg tilbake og overlate Keely til å operere i denne sjeldne verdenen av dyre eiendomsadvokater og verdenskjente auksjonarius. Hennes jobb, hennes prioritet, var å legge om livet sitt …

Og hvis det var planen hennes, hvorfor dukket da Ronan Murphys maskuline ansikt stadig opp i tankene hennes?

Nede i gangen fra konferanserommet hørte Ronan Murphy pipetonen fra en innkommende melding og tok opp mobiltelefonen. Da han så navnet på foreldregruppen til sønnens skole i West Roxbury, åpnet han meldingen og så at det var en påminnelse om en dans som innsamlingskomiteen skulle arrangere i slutten av måneden. Han kunne ikke begripe hvorfor de trengte å samle inn penger – skolepengene han betalte skulle dekke alt fra innkjøp av plutonium til naturvitenskapelige eksperimenter til europeiske hvite trøfler til personalets lunsjer.

Telefonen lyste opp da den ene meldingen etter den andre tikket inn, og Ronan kjente igjen noen av profilene, siden han hadde møtt mange av mødrene på skoleveien. Han hadde også gjort den feilen å innlede en samtale med noen av dem. Noen tilfeldige hilsener og noen utvekslinger om været hadde utviklet seg til forslag om lekeavtaler for barna deres, og så  åpenlyse tilbud om å spandere kaffe, vin eller middag på ham. Han hadde til og med fått et par tilbud om litt moro i sengen.

Alle fikk hans «Jeg setter pris på tanken, men jeg dater ikke for øyeblikket»-replikk, og noen ba ham ringe dem hvis han ombestemte seg. Det gjorde han ikke.

Kona hans var borte, men hun var fortsatt kona hans …

Ronan strøk hånden over kjeven. Han kunne ikke tenke på Thandi nå, han hadde arbeid å gjøre, en liste lang som en arm å komme gjennom. Øverst på listen sto det å finne en ny barnepike til guttene.

Hvis han brydde seg om hva andre tenkte, ville han vært flau over at han ikke klarte å holde på en barnepike, men siden han ikke gjorde det, var han ikke det. Som Keely nylig minnet ham på, hadde han vært gjennom seks barnepiker siden Lizbeth pensjonerte seg for halvannet år siden, og ingen av dem holdt mål. Mest fordi de ga ham mer oppmerksomhet enn de ga barna hans.

Han trengte ikke deres oppmerksomhet og hengivenhet, det gjorde guttene hans.

Alt han ønsket seg var en barnepike som ikke hørte navnet Murphy og umiddelbart tenkte «rik ungkar fra Boston». Fire av de seks barnepikene hadde flørtet som gale, og to av dem hadde vært ærlige og åpenhjertige og fortalt ham at sex også inngikk i listen over tjenester de tilbød. Tre år hadde gått siden Thandis død, men han følte seg fortsatt gift. Han var ikke utro, hadde aldri vært det og ville aldri bli det.

Han trodde han var trygg for ytterligere intriger da han ansatte Anna – hun fortalte ham at hun var lesbisk og i et forhold – men hennes uautoriserte bruk av kredittkortet hans var tyveri og kunne ikke overses.

Han ville ha en som ikke stjal fra ham, som ikke så på ham som en potensiell ektemann eller elsker. Han ville bare ha noen som var pliktoppfyllende og ærlig, noen som ville komme hjem til ham og gjøre det han hadde bedt dem om: passe på barna hans og la ham være i fred.

Var det virkelig så mye å be om?

Eli, hans assistent de siste to årene, banket på døren og trådte inn i rommet da Ronan ba ham om å komme inn. Ronan lukket det ene øyet da han så Elis flammeoransje dress og svarte slips. Eli var ikke bare en dyktig assistent, han var også veldig moteriktig.

Ronan lukket øynene og gjorde et nummer av å famle rundt på skrivebordet. «Hjelp, hvor er solbrillene mine?»

Eli himlet med øynene, og fikk dem til å se større ut med et hint av eyeliner. «Du skal vite at oransje er på moten.»

«Hvor? I fengselet?» Ronan lente seg tilbake i stolen og plasserte føttene på hjørnet av skrivebordet. Han la hendene over magen og hvilte bakhodet mot hodestøtten. «Jeg må finne en annen barnepike. Kan du ringe byråene for meg?»

Eli fortrakk ikke en mine. «Ja visst. Hva skjedde denne gangen?» Ronan forklarte, og Eli ristet på hodet. «Jeg skal ta meg av det.» Han nikket mot mappen på skrivebordet. «Det er en oppdatert liste fra Finn, med en oversikt over innholdet i Isabel Mountons samling. Den er ganske imponerende.»

Ronan hadde allerede lest den oppdaterte inventarlisten, men det fortalte han ham ikke. Eli satte seg i besøksstolen, og de gikk gjennom Ronans enorme oppgaveliste. Ronan hadde ansvaret for Murphy Internationals verdensomspennende reklamekampanjer og deres mange kundekontakter, og det var aldri mangel på arbeid.

«Hodepine?» spurte Eli og så at Ronan gned seg i tinningene.

«Ja. Har du smertestillende?»

Eli ristet på hodet. «Du brukte opp det siste jeg hadde i går. Jeg hadde tenkt å kjøpe mer senere.»

Pokker heller. Han trodde det kanskje fantes smertestillende tabletter på toalettet ved firmaets treningsstudio. Men bare han, Carrick og Finn hadde adgang.

Ronan skjøv stolen bakover og reiste seg. Jo fortere han fikk bukt med hodepinen, jo fortere kunne han gjøre noe med huskelisten sin. Han ba Eli om å kontakte barnepikebyråene mens han var borte, og forlot kontoret.

Ronan hørte noen rope navnet hans, bannet stille og snudde seg rundt. Da han skjønte at det var Keely som hadde ropt på ham, ble smilet hans ekte. Keely var en av hans favorittpersoner. Han visste ærlig talt ikke hva han skulle ha gjort de siste årene uten henne.

«Hei, du. Takk igjen for at du hjalp meg i dag.» Møtet med Carrick og kunstdetektiven måtte nettopp ha blitt avsluttet. «Hvordan går autentiseringsprosessen?»

«Langsomt. Og det ser ut til at bare ett av de tre maleriene kan være en Homer, de to andre er ikke gode nok.»

«Det er ikke overraskende, siden Finn uttrykte de samme bekymringene da han først så maleriene i Mounton House.»

Keely nikket, og uten å snu seg, strakte hun seg bakover, tok tak i ermet på en skinnjakke og dro ledsageren sin fremover. «Jeg har lengtet etter at dere to skulle møtes. Det er latterlig at dere ikke har hilst på hverandre for lengst. Ro, dette er Joa.»

Han hadde hørt om henne, men de hadde aldri møttes. Da de var yngre, var det fordi Joa var mindre sosialt aktiv enn Keely og gjorde sine egne ting. Etter skolen dro hun til en annen delstat for å studere, og så snart hun var ferdig med studiene, begynte hun å reise.

Keely hadde beskrevet Joa – uttales Ju-ah, det måtte han huske – som en kvinne med indiske aner, og han hadde forestilt seg en kvinne med rett, mørkt hår og like mørke øyne. Keely hadde nevnt at hun var pen, men han hadde aldri forventet at skjønnheten hennes skulle ta pusten fra ham. Keely hadde heller ikke fortalt ham at øynene hennes hadde samme farge som måneskinn, en farge som ikke kunne beskrives. Ronan var ikke i tvil om at øynene kunne skifte farge avhengig av humøret hennes: Ville de bli til tinn, til askegrå, til røyk?

Hun var eksepsjonell. Den rasjonelle delen av hjernen hans laget en rask liste – høye kinnben, en munn som skapt for kyssing og svart hår, langt og rett og tykt. Begjæret, varmt og fremmed, blusset til liv. Varmen krøp nedover ryggraden hans. Han hadde aldri, ikke engang med Thandi, hatt en så sterk reaksjon på en kvinne før.

Det fikk ham til å føle seg litt uvel og veldig trist.

Ronan tok seg kraftig sammen. Han visste hvordan man snakket med folk, for pokker, det var jo det han levde av. Han smilte igjen og rakte frem hånden.

Joa la hånden sin i hans. Bånd av smerte og nytelse gikk gjennom fingrene hans og oppover armen. Glede fordi hånden hennes var myk og feminin, smerte fordi han visste at dette var den eneste gangen han noensinne kom til å berøre henne.

Thandi var hans livs kjærlighet. Kjærlighet og lojalitet døde ikke bare fordi døden skilte dem ad. Ronan og Joa utvekslet høflige banaliteter et øyeblikk, og Ronan la merke til at hun så ut til å ha vanskelig for å bryte blikkontakten.

Godt å vite at galskapen ikke var ensidig.

Keely dultet til ham og fikk ham ned på jorden igjen. «Jeg er så glad jeg fikk tak i deg, Ronan. Hva er det som haster sånn?»

Ronan så dumt på henne. «Hadde jeg det travelt?»

«Du stormet forbi Joa, du la ikke engang merke til at hun sto der», sa Keely.

Hadde han ikke det? Hvordan var det i det hele tatt mulig? Og hvorfor kunne han ikke huske hvor han skulle?

«Har du ringt byråene og bedt dem sende deg en ny gruppe barnepiker til intervju?» spurte Keely.

Konsentrer deg, Murphy. «Nei, Eli jobber med det nå.»

Keely smilte til ham. «Si at han ikke trenger å bry seg, jeg har en annen plan. En veldig god plan.»

«Hvilken plan?» spurte Ronan, og tonen hans var skeptisk. Han stolte ikke på Keelys uskyldige ansiktsuttrykk.

«Ro, Joa skal bli den nye barnepiken din. Hun trenger noe å gjøre mens hun finner ut av neste fase i livet sitt, så hun kan like gjerne passe på monstrene dine mens hun grubler.»

Ronan følte det som om Keely hadde satt en strømpistol mot brystet hans og trykket på avtrekkeren. Instinktivt visste han at han ikke kunne tillate Joa å gå inn i huset hans; hun ville ikke komme en meter inn før han kysset henne.

Sjokket lyste opp i Joas klare øyne. Hun holdt hendene i været og sendte Keely et skulende blikk. «Kan du være så snill å slutte å prøve å organisere livet mitt?»

«Joa, du kommer til å kjede deg i løpet av en uke. Du trenger noe å fordrive tiden med.»

«Jeg har vært alene siden jeg var liten, Keely. Jeg er fullt i stand til å ordne mitt eget liv», svarte Joa irritert. «Og jeg har nettopp avsluttet et arbeidsforhold. Jeg har ikke lyst til å hoppe rett tilbake til å ta meg av enda et par barn.» Joas blikk falt på ansiktet hans, og hun tvang frem et smil. «Jeg er sikker på at barna dine er herlige, men jeg trenger ingen jobb akkurat nå, og jeg er ute etter å gjøre noe annet.»

Greit for ham. Han kunne ikke ansette Joa, og ville ikke ansette henne.

Thandi døde da hun fødte Aron (noe han ikke hadde trodd kunne skje på et av de beste sykehusene i den vestlige verden), og verden, slik han kjente den, gikk i stå.

Da han endelig hadde kommet seg ut av den dypeste sorgen, hadde han oppført seg som den selvsikre og sjarmerende mannen han en gang hadde vært. Men under fasaden var han nå beskyttende i stedet for lidenskapelig, forsiktig i stedet for dristig. Han skannet hele tiden omgivelsene sine, avverget problemer og lette etter farer.

Og Joa Jones var farlig.

«Han trenger hjelp, Joa», insisterte Keely.

«Som en av Murphys i Murphy International er jeg ganske sikker på at han klarer å finne en barnepike, Keely», sa Joa, og brydde seg ikke om å skjule irritasjonen.

«Ikke hvis du ser på historikken hans», sa Keely før Ronan rakk å svare. «Han har vært gjennom seks.»

Han la hånden på Keelys skulder og klemte forsiktig. Det var på tide å avslutte denne samtalen. «Takk for omtanken, Keels, men nå tar jeg over.»

Keely så opprørsk ut, men Ronan hevet øyenbrynene og insisterte taust på at hun ikke skulle presse på, og hun sukket.

«Livet ville vært så mye enklere hvis folk bare gjorde som jeg foreslo», mumlet Keely. «Jeg vet hva jeg gjør.»

«Det er synd at vi dødelige har noe som heter fri vilje.»

«Veldig upraktisk», sa Keely seg enig. Hun justerte remmen på vesken og nikket mot dametoalettet i enden av gangen. «Gi meg et øyeblikk, Joa, så drar vi hjem. «

«Gudskjelov», mumlet Joa da Keely skyndte seg av gårde. «Jeg trodde aldri hun ville gi seg.»

Ronan lette etter noe å si – han hadde vanligvis en rekke replikker på lur, så hvorfor ville ikke tungen hans fungere skikkelig?

«Jeg håper du finner en barnepike. Jeg er sikker på at guttene dine er veldig søte.»

«Du får treffe dem i ettermiddag, siden Keely har tilbudt seg å passe på dem.»

Joa ristet på hodet. «Jeg har vært på reise i flere dager, og nå skal jeg sove litt, så jeg kommer nok til å gå glipp av besøket deres. Men Keely har nevnt dem i e-postene sine. Hun sier at de er skjønne.»

De var tre og fem år og var skjønne, men de kunne også være krevende og utfordrende. Og av og til mer enn en håndfull. «Takk.» Sannheten var at han trengte noen med erfaring med barn. Ronan tenkte på å intervjue flere barnepiker og grøsset. Han kunne ikke tenke seg noe han hadde mindre lyst til å gjøre.

Kanskje Joa kunne overtales til å ombestemme seg, og kanskje, hvis han anstrengte seg, kunne han ignorere kjemien, holde tilbake tankene om å kle av henne og ta henne med til sengs.

«Er du sikker på at du ikke er på jakt etter en jobb?»

«Ganske sikker.» Joa skjøv det lange, glatte, svarte håret bak ørene.

Akkurat. Greit. Faktisk var avslaget hennes en lettelse. Selv om han desperat trengte hjelp, var dette siste personen han trengte i huset sitt.

Å møte Joa Jones var som om livet hadde satt en defibrillator på sexlysten hans. Det var en grunn til at han unngikk sex. Han hadde aldri vært god på one-night stands eller tilfeldige flørter og konseptet med å «skille handling fra følelser.» For ham var sex inngangen til et forhold, og han var ikke interessert.

På tide å komme tilbake til arbeidet, å gå bort fra den utrolig vakre, veldig distraherende Joa Jones. Han sendte henne et kort smil. «Det var hyggelig å treffe deg, Joa.»

Joa la hodet på skakke og nikket. «I like måte. Jeg håper du finner barnepiken du leter etter.»

De visste begge at det ikke var henne.

